b"\n_START_ARTICLE_\nK\xc3\xb8sniking\n_START_PARAGRAPH_\nK\xc3\xb8sniking eller \xc3\xa5 snike i k\xc3\xb8en vil si \xc3\xa5 ikke starte bakerst i k\xc3\xb8en eller \xc3\xa5 underveis komme seg lengre frem i en k\xc3\xb8en enn de som har ventet lengst. K\xc3\xb8sniking er som regel tabubelagt og ansees som d\xc3\xa5rlig oppf\xc3\xb8rsel ettersom det g\xc3\xa5r mot prinsippet at \xc2\xabf\xc3\xb8rstemann til m\xc3\xb8lla f\xc3\xa5r f\xc3\xb8rst male\xc2\xbb (f\xc3\xb8rst inn, f\xc3\xb8rst ut)._NEWLINE_K\xc3\xb8sniking sees ofte p\xc3\xa5 som en egoistisk handling, og f\xc3\xb8rer ofte til misn\xc3\xb8ye blant andre i k\xc3\xb8en. S\xc3\xa6rlig kan det oppst\xc3\xa5 misn\xc3\xb8ye dersom de bakerste i k\xc3\xb8en etterp\xc3\xa5 f\xc3\xa5r vite at det ikke er nok ressurser (f.eks. salgsvarer eller sitteplasser) til \xc3\xa5 betjene alle i k\xc3\xb8en, hvorp\xc3\xa5 det lett kan oppst\xc3\xa5 amper stemning._NEWLINE_K\xc3\xb8sniking er ikke begrenset til folkemengder, men kan ogs\xc3\xa5 referere til kj\xc3\xb8ret\xc3\xb8y p\xc3\xa5 veien, ventelister for legebehandling, med mer. Midlertidig forf\xc3\xb8yning, det vil si en midlertidig rettsavgj\xc3\xb8relse i p\xc3\xa5vente av en mer omfattende rettssak, kan ogs\xc3\xa5 sees p\xc3\xa5 som en form for \xc2\xabk\xc3\xb8sniking\xc2\xbb.\n_START_SECTION_\nMotivasjon\n_START_PARAGRAPH_\nDe som bevisst sniker i k\xc3\xb8en gj\xc3\xb8r det som regel for egen vinning. Bakenforliggende og utl\xc3\xb8sende \xc3\xa5rsaker kan variere. Irritasjon over det \xc3\xa5 st\xc3\xa5 i k\xc3\xb8 er vanlig, spesielt dersom man ikke hadde forventet k\xc3\xb8en p\xc3\xa5 forh\xc3\xa5nd, dersom man f\xc3\xb8ler et tidspress eller at man kan g\xc3\xa5 glipp noe. Et konkret eksempel p\xc3\xa5 en triviell motivasjon for k\xc3\xb8sniking kan v\xc3\xa6re \xc3\xa5 sikre seg et godt sete ved fri ombordstigning p\xc3\xa5 fly uten forh\xc3\xa5ndsbestemte seteplasser.\n_START_SECTION_\nReaksjon\n_START_PARAGRAPH_\nDe som blir utsatt for k\xc3\xb8sniking f\xc3\xb8ler seg ofte krenket, og det kan normalt forventes en d\xc3\xa5rlig reaksjon. En studie viste at andre i k\xc3\xb8en protesterte i 54% av tilfellene da en person snek seg inn foran, mens 91,3% protesterte da to personer snek samtidig. Den samlede sannsynligheten for at noen bakfra protesterte var 73,3%, og personene rett bak snikeren var i de fleste tilfellene de som klaget._NEWLINE_Fysisk sl\xc3\xa5sskamp p\xc3\xa5 grunn av k\xc3\xb8sniking er sjeldent, men forekommer. I 2013 ble en 18-\xc3\xa5ring i Malaysia banket opp og sl\xc3\xa5tt til d\xc3\xb8de etter at han pr\xc3\xb8vde \xc3\xa5 snike i k\xc3\xb8en ved en matskranke. I 2015 ble en mann som snek i k\xc3\xb8en i New York City drept, men han som drepte ble ikke d\xc3\xb8mt for drap da det ble sett p\xc3\xa5 som selvforsvar. I 2009 ble en uskyldig tilskuer drept p\xc3\xa5 et Sainsbury's-kj\xc3\xb8pesenter i Merton i S\xc3\xb8r-London etter at en kvinne ble sint da en mann hadde anklaget henne for \xc3\xa5 snike i k\xc3\xb8en. Kvinnen ringte til kj\xc3\xa6resten sin som kom til stedet, men kvinnen pekte s\xc3\xa5 ut en feil mann. Kj\xc3\xa6resten slo til en familiefar som falt og d\xc3\xb8de._NEWLINE_N\xc3\xa5r man enten blir utsatt for k\xc3\xb8sniking eller selv anklaget for \xc3\xa5 snike i k\xc3\xb8en lar mange seg provosere, hvilket kan medf\xc3\xb8re at niv\xc3\xa5et av stresshormoner i kroppen \xc3\xb8ker slik at man blir mindre skikket til \xc3\xa5 ta overveide og rasjonelle beslutninger.\n_START_SECTION_\nGod k\xc3\xb8kultur\n_START_PARAGRAPH_\nDet finnes en del ulike syn p\xc3\xa5 hva som er god k\xc3\xb8kultur. \xc3\x85 ikke snike i k\xc3\xb8en er et eksempel p\xc3\xa5 god k\xc3\xb8kultur, men det er forskjellige oppfatninger av hva som er sniking. I enkelte situasjoner og tvilstilfeller hender det at de involverte er tilb\xc3\xb8yelige til \xc3\xa5 selv flytte litt p\xc3\xa5 disse grensene til egen gunst.\n_START_SECTION_\nHvor begynner k\xc3\xb8en?\n_START_PARAGRAPH_\nDet mest vanlige er kanskje en misforst\xc3\xa5else, enten bevisst eller ikke, om hvor k\xc3\xb8en begynner. Der er ogs\xc3\xa5 viktig \xc3\xa5 merke seg at k\xc3\xb8en ikke alltid er en tydelig fysisk linje, men kan v\xc3\xa6re et virvar at mennesker med samme m\xc3\xa5l. For \xc3\xa5 unng\xc3\xa5 misforst\xc3\xa5elser kan det derfor v\xc3\xa6re en fordel \xc3\xa5 sp\xc3\xb8rre enten ansatte eller de som allerede st\xc3\xa5r i k\xc3\xb8 om hvor k\xc3\xb8en begynner.\n_START_SECTION_\nHvordan fungerer k\xc3\xb8en?\n_START_PARAGRAPH_\nDet finnes forskjellige k\xc3\xb8typer, og i noen tilfeller kan det derfor v\xc3\xa6re lurt \xc3\xa5 sp\xc3\xb8rre hvordan den fungerer. Det mest vanlige er at det bare er \xc3\xa9n type k\xc3\xb8, som for eksempel ved betaling i matbutikk. Noen gatekj\xc3\xb8kken derimot har egne k\xc3\xb8er for betaling og servering, og man kan derfor beg\xc3\xa5 en feil ved \xc3\xa5 stille seg direkte i serveringsk\xc3\xb8en uten \xc3\xa5 ha betalt. Det kan f\xc3\xb8re til amper stemning uansett l\xc3\xb8sningsmetode, siden det med feil bruk av systemet kan bli vanskelig \xc3\xa5 ansl\xc3\xa5 hvem som \xc2\xabegentlig kom f\xc3\xb8rst\xc2\xbb, og at flere involverte dermed f\xc3\xb8ler seg urettferdig behandlet uansett utfall. En slik situasjon kan oppst\xc3\xa5 dersom k\xc3\xb8systemet er d\xc3\xa5rlig opplyst, for eksempel ved d\xc3\xa5rlig skilting, eller for f\xc3\xa5 eller travle ansatte. En annen kilde til misforst\xc3\xa5else kan v\xc3\xa6re dersom man ikke er klar over at man m\xc3\xa5 trekke k\xc3\xb8lapp eller melde seg ved ankomst.\n_START_SECTION_\nG\xc3\xa5 ut og inn av k\xc3\xb8en?\n_START_PARAGRAPH_\nHvorvidt en person kan g\xc3\xa5 ut av en k\xc3\xb8 for s\xc3\xa5 en stund etterp\xc3\xa5 \xc3\xa5 komme inn igjen p\xc3\xa5 samme sted er et annet eksempel. Dette kan for eksempel gj\xc3\xb8res om man skal g\xc3\xa5 p\xc3\xa5 do, og is\xc3\xa5fall er det vanlig \xc3\xa5 be de bak seg om \xc3\xa5 holde plassen. N\xc3\xa5r man har gjort sitt forn\xc3\xb8dne kan man s\xc3\xa5 g\xc3\xa5 inn igjen fremfor de som holdt plassen. En lignende situasjon kan for eksempel skje i en matbutikk dersom man har glemt en vare, men det er uansett vanlig \xc3\xa5 faktisk sp\xc3\xb8rre de bak seg om de kan holde plassen. Andre mener bestemt at man skal g\xc3\xa5 inn igjen bakerst i k\xc3\xb8en dersom man f\xc3\xb8rst har forlatt den. En slik praksis kan kanskje oppfattes som mer naturlig dersom man frivillig g\xc3\xa5r ut av k\xc3\xb8en p\xc3\xa5 grunn av mindre trengende \xc3\xa5rsaker, mens andre mener man skal stille seg bakerst i k\xc3\xb8en igjen uansett \xc3\xa5rsak. Et tredje og kanskje mindre vanlig alternativ er at man g\xc3\xa5r inn igjen med samme plassnummer som da man gikk ut, som bare vil skille seg fra den opprinnelige plassen man hadde dersom k\xc3\xb8en har g\xc3\xa5tt videre. Man vil da for eksempel v\xc3\xa6re garantert \xc3\xa5 g\xc3\xa5 inn igjen p\xc3\xa5 plass nummer 10 dersom man gikk ut fra plass nummer 10.\n_START_SECTION_\nHva hvis det \xc3\xa5pnes ny kasse?\n_START_PARAGRAPH_\nEt annet eksempel er hva man skal gj\xc3\xb8re dersom dersom en butikk kun har en \xc3\xa5pen kasse, hvorp\xc3\xa5 en ekstra kasse \xc3\xa5pnes. Mange vil mene at det mest rettferdige er \xc3\xa5 beholde den opprinnelige k\xc3\xb8en og kun dele denne i to helt fremme ved kassen. Et annet alternativ er \xc3\xa5 dele hele k\xc3\xb8en i to bakover slik at man f\xc3\xa5r to selvstendige k\xc3\xb8er. Et tredje alternativ, som i praksis dessverre hender en del, er at det istedet blir et kappl\xc3\xb8p om \xc3\xa5 f\xc3\xa5 plass i den nye k\xc3\xb8en.\n_START_SECTION_\nHoppe inn med kjente?\n_START_PARAGRAPH_\nEt omdiskutert eksempel er hvorvidt det er greit \xc3\xa5 hoppe inn i k\xc3\xb8en med kj\xc3\xa6reste, venner eller familie. Dette er en situasjon som ofte kommer opp ved lange k\xc3\xb8er til et utsted eller en konsert.\n_START_SECTION_\nHolde plassen for andre som ikke er kommet enda?\n_START_PARAGRAPH_\n\xc3\x85 holde plassen for noen som ikke selv har v\xc3\xa6rt innom k\xc3\xb8en ansees av mange som d\xc3\xa5rlig k\xc3\xb8kultur. En slik situasjon kan for eksempel oppst\xc3\xa5 dersom flere venner skal p\xc3\xa5 konsert og noen er forsinket, hvorp\xc3\xa5 disse \xc2\xabhopper inn\xc2\xbb i k\xc3\xb8en. Dette kan oppleves som urettferdig av de som st\xc3\xa5r bak. Et annet eksempel kan v\xc3\xa6re \xc3\xa5 sende et barn i k\xc3\xb8en p\xc3\xa5 matbutikken mens man selv finner varer, for s\xc3\xa5 \xc3\xa5 hoppe inn i k\xc3\xb8en ved barnet n\xc3\xa5r man skal betale. De fleste vil v\xc3\xa6re enige i at dette er d\xc3\xa5rlig k\xc3\xb8kultur._NEWLINE_En beslektet situasjon kan v\xc3\xa6re hvis noen venner kun er innom k\xc3\xb8en en kort tid for \xc3\xa5 \xc2\xabsikre seg\xc2\xbb en plass, hvorp\xc3\xa5 noen av dem g\xc3\xa5r ut igjen av k\xc3\xb8en for \xc3\xa5 gj\xc3\xb8re noe annet, for eksempel for \xc3\xa5 f\xc3\xa5 forfriskninger. En del vil mene at dette er en form for k\xc3\xb8sniking da andre i k\xc3\xb8en kanskje ikke f\xc3\xa5r samme muligheten.\n_START_SECTION_\nHelsek\xc3\xb8er\n_START_PARAGRAPH_\nBruk av privat helseforsikring for raskere behandling i det norske helsevesenet blir av noen sett p\xc3\xa5 som k\xc3\xb8sniking fordi man kommer foran andre i behandlingsk\xc3\xb8en.\n_START_SECTION_\nBilk\xc3\xb8sniking\n_START_PARAGRAPH_\nBilk\xc3\xb8sniking oppst\xc3\xa5r gjerne der det er begrenset kapasitet, for eksempel i veikryss eller der hvor biler fra flere kj\xc3\xb8refelt m\xc3\xa5 flette. _NEWLINE_Fletting av kj\xc3\xb8refelt p\xc3\xa5 motorvei medf\xc3\xb8rer stor risiko for at noen f\xc3\xb8ler seg utsatt for k\xc3\xb8sniking. Noen opplever det som k\xc3\xb8sniking \xc3\xa5 vente med sammenfletting til siste \xc3\xb8yeblikk, og en del episoder med veiraseri (engelsk road rage) oppst\xc3\xa5r slik. Det er imidlertid ikke ulovlig \xc3\xa5 vente veldig lenge med fletting s\xc3\xa5 lenge man ikke krysser en solid hvit linje med veimerking eller kj\xc3\xb8rer p\xc3\xa5 en ellers farlig m\xc3\xa5te. I Tyskland, Belgia og \xc3\x98sterrike er det faktisk lovp\xc3\xa5lagt \xc3\xa5 vente med fletting til siste \xc3\xb8yeblikk ettersom det gir jevnere hastighet og minsker den totale lengden p\xc3\xa5 k\xc3\xb8en. Tiden det tar \xc3\xa5 komme gjennom flaskehalsen blir fortsatt den samme, men den kortere lengden p\xc3\xa5 k\xc3\xb8en kan i sin tur ogs\xc3\xa5 hindre k\xc3\xb8er i \xc3\xa5 oppst\xc3\xa5 andre steder. Selv om det totalt sett gir tryggere og mer effektiv trafikkavvikling \xc3\xa5 vente med fletting til slutten av flettefeltet s\xc3\xa5 er det likevel mange som ser p\xc3\xa5 dette som sniking. Noen hisser seg opp s\xc3\xa5 mye at de tar til konflikts\xc3\xb8kende oppf\xc3\xb8rsel, som for eksempel \xc3\xa5 nekte innslipp ved \xc3\xa5 gi gass og bevisst tette luker. I en slik situasjon vil personen i innkj\xc3\xb8ringsfeltet ofte ogs\xc3\xa5 f\xc3\xb8le seg urettferdig behandlet, og mange episoder med veiraseri oppst\xc3\xa5r p\xc3\xa5 denne m\xc3\xa5ten. Begge sj\xc3\xa5f\xc3\xb8rer har ansvar for flettingen, og slike ulykker ender ofte med skylddeling._NEWLINE_Forbikj\xc3\xb8ring i ledig felt p\xc3\xa5 flerfelts motorvei oppfattes av noen som k\xc3\xb8sniking dersom det er k\xc3\xb8 i det andre feltet. Det er imidlertid ikke ulovlig \xc3\xa5 kj\xc3\xb8re forbi i venstre felt s\xc3\xa5 lenge dette er ledig (forbikj\xc3\xb8ring i h\xc3\xb8yre felt er ikke lovlig i Norge). Derimot er det ulovlig \xc3\xa5 bevisst blokkere de som \xc3\xb8nsker \xc3\xa5 kj\xc3\xb8re forbi i et ledig felt. P\xc3\xa5 flerfelts motorvei gj\xc3\xb8r utnytting av flere felt at lengden p\xc3\xa5 k\xc3\xb8en blir kortere, som i sin tur ogs\xc3\xa5 hindrer k\xc3\xb8er i \xc3\xa5 oppst\xc3\xa5 andre steder. P\xc3\xa5 for eksempel motorvei med to felt blir k\xc3\xb8en omtrent halvparten s\xc3\xa5 lang._NEWLINE_Kj\xc3\xb8ring i stengt kj\xc3\xb8refelt for \xc3\xa5 snike i k\xc3\xb8 er forbudt, og kan medf\xc3\xb8re bot og prikker p\xc3\xa5 f\xc3\xb8rerkortet._NEWLINE_I ferjek\xc3\xb8er forekommer ogs\xc3\xa5 k\xc3\xb8sniking, men det blir som regel sl\xc3\xa5tt ned p\xc3\xa5 av ferjekondukt\xc3\xb8rer ved at man blir plassert bakerst i k\xc3\xb8en og ytterste konsekvens m\xc3\xa5 ta en senere ferje dersom ferjen blir full._NEWLINE_Omkj\xc3\xb8ring via lokalveier for \xc3\xa5 komme inn lengre frem i k\xc3\xb8 p\xc3\xa5 en hovedvei kan skape stor trafikk p\xc3\xa5 enkelte p\xc3\xa5kj\xc3\xb8ringsramper, og dermed lage en flaskehals som skaper mer k\xc3\xb8 totalt sett. K\xc3\xb8forskere har for\xc3\xb8vrig ogs\xc3\xa5 uttalt at bedre veikapasitet f\xc3\xb8rer til mer bilk\xc3\xb8 ettersom det f\xc3\xb8rer til at at flere bruker bil._NEWLINE_I mange rundkj\xc3\xb8ringer med flere kj\xc3\xb8refelt er det bestemt hvilket felt man skal ligge i avhengig av hvor man skal videre, og dette er som regel merket godt med skilting og veimerking. N\xc3\xa5r det er lang k\xc3\xb8 i det ene feltet og mindre k\xc3\xb8 i det andre hender det at noen med vilje bruker feil kj\xc3\xb8refelt for \xc3\xa5 etterp\xc3\xa5 skifte inni rundkj\xc3\xb8ringen (hvor det egentlig skal v\xc3\xa6re parallellkj\xc3\xb8ring), og mange ser p\xc3\xa5 dette som k\xc3\xb8sniking. Imidlertid vil ofte begge kj\xc3\xb8ret\xc3\xb8yene ha vikeplikt for hverandre ved fletting, selv om snikeren var den f\xc3\xb8rste til \xc3\xa5 bryte vikeplikten. Ved sammenst\xc3\xb8t er det derfor stor mulighet for skylddeling.\n_START_SECTION_\nSanksjonert fortrinnsrett\n_START_PARAGRAPH_\nI noen tilfeller blir k\xc3\xb8sniking sanksjonert av de som styrer k\xc3\xb8en, og kalles da fortrinnsrett. For eksempel har en del forn\xc3\xb8yelsesparker ordninger hvor et begrenset antall gjester (som regel mot betaling) kan snike i k\xc3\xb8en til en attraksjon ved \xc3\xa5 ankomme til en forh\xc3\xa5ndsbestemt tid. Straff for at andre uten fortrinnsrett sniker i k\xc3\xb8en kan variere fra \xc3\xa5 bli bedt om \xc3\xa5 g\xc3\xa5 til bakerst i k\xc3\xb8en til \xc3\xa5 bli kastet ut av parken uten \xc3\xa5 f\xc3\xa5 inngangspengene tilbake._NEWLINE_P\xc3\xa5 flyplasser er det vanlig \xc3\xa5 \xc3\xb8ke effektiviteten til ombordstigningen ved \xc3\xa5 f\xc3\xb8rst slippe inn gravide kvinner, eldre, funksjonshemmede og voksne med sm\xc3\xa5 barn, uavhengig av billettype. Det har imidlertid i \xc3\xb8kende grad blitt rapportert fra amerikanske flyplasser at flere passasjerer som ikke normalt bruker rullestol ettersp\xc3\xb8r det med hensyn \xc3\xa5 f\xc3\xa5 raskere sikkerhetskontroll og ombordstigning. I en del tilfeller har disse passasjerene etter landing selv g\xc3\xa5tt av flyet uten \xc3\xa5 vente p\xc3\xa5 rullestol, som ellers ville gjort de til en av de siste av flyet. Nyordet mirakelflytur (engelsk miracle flight) har blitt brukt for \xc3\xa5 beskrive dette, ettersom passasjeren som tilsynelatende trengte rullestol f\xc3\xb8r flyturen p\xc3\xa5 mirakul\xc3\xb8st vis er i stand til \xc3\xa5 g\xc3\xa5 etterp\xc3\xa5.\n_START_SECTION_\nNasjonale holdninger\n_START_PARAGRAPH_\nK\xc3\xb8kulturen i tidligere kommunistiske land i Sovjetunionen har blitt mye mer institusjonalisert og satt i regi, ettersom det for enkelte var vanlig \xc3\xa5 st\xc3\xa5 i lange k\xc3\xb8er hver dag for \xc3\xa5 f\xc3\xa5 forbruksvarer. I Russland sies kunsten \xc3\xa5 st\xc3\xa5 k\xc3\xb8 \xc3\xa5 v\xc3\xa6re sv\xc3\xa6rt finpusset, og blir n\xc3\xb8ye etterlevd. Det er for eksempel akseptert at en person kan forlate k\xc3\xb8en for \xc3\xa5 g\xc3\xa5 p\xc3\xa5 do og komme tilbake til sin opprinnelige plass uten \xc3\xa5 n\xc3\xb8dvendigvis be om tillatelse. Det er ogs\xc3\xa5 vanlig \xc3\xa5 la personer i spesielle situasjoner og med d\xc3\xa5rlig tid f\xc3\xa5 lov til \xc3\xa5 hoppe foran i k\xc3\xb8en, som for eksempel for \xc3\xa5 kj\xc3\xb8pe billett til et tog med umiddelbar avgang._NEWLINE_I Cuba er det vanlig \xc3\xa5 rope \xc2\xbfUltimo? (som betyr \xc2\xabSist?\xc2\xbb) n\xc3\xa5r man g\xc3\xa5r bort til en k\xc3\xb8, hvorp\xc3\xa5 sistemann i k\xc3\xb8en svarer slik at man vet hvem man skal stille seg bak._NEWLINE_I Spania er det ogs\xc3\xa5 vanlig k\xc3\xb8skikk \xc3\xa5 sp\xc3\xb8rre \xc2\xbfQui\xc3\xa9n es el \xc3\xbaltimo? (som betyr \xc2\xabHvem er siste?\xc2\xbb) og deretter stille seg bak den personen man f\xc3\xa5r vite er sist i k\xc3\xb8en._NEWLINE_I USA har delstaten Washington vedtatt en lov som gj\xc3\xb8r sniking i ferjek\xc3\xb8 ulovlig. Snikere blir b\xc3\xb8telagt med 101 dollar og satt bakerst i k\xc3\xb8en.\n_START_SECTION_\nAlternative k\xc3\xb8metoder\n_START_PARAGRAPH_\n\xc2\xabF\xc3\xb8rst inn, f\xc3\xb8rst ut\xc2\xbb prinsippet har blitt kritisert av k\xc3\xb8forskere for \xc3\xa5 gi et ineffektivt k\xc3\xb8system hvor folk stiller seg opp tidligere og tidligere for \xc3\xa5 sikre seg plass, uten at det gir et resultat med nevneverdig forskjell. Noen k\xc3\xb8forskere har istedet foresl\xc3\xa5tt en teoretisk modell hvor sistemann i k\xc3\xb8en blir betjent f\xc3\xb8rst. Forskerne mener at metoden skal v\xc3\xa6re mer effektiv, men tviler p\xc3\xa5 at den kommer til \xc3\xa5 bli brukt i fysiske k\xc3\xb8er. De tror imidlertid metoden kan brukes i virtuellle k\xc3\xb8er som telefonk\xc3\xb8er og internettk\xc3\xb8er._NEWLINE_Flere butikker har rapportert mindre k\xc3\xb8dannelse etter at de har begynt med selvbetjente kasser."